Vrou kry glo koue skouer van polisie ná beweerde mishandelingArgieffoto ŉ 33-jarige vrou van Johannesburg, wat glo ernstig deur haar kêrel aangerand is, beweer ŉ polisievrou het haar laat voel of sy die mishandeling verdien het en dat ŉ verskoning al is wat nodig is om die saak op te los. Die vrou, ŉ skoonheidstegnikus wat in ŉ salon in Newtown werk, het gesê sy het verlede Sondag die saak by die polisie aangemeld. Haar gesig en dele van haar lyf het kneusplekke gehad. Volgens haar het sy gesien die datum op haar klag is 21 Desember, alhoewel sy die saak op 2 Desember aangemeld het. Sy het die teenstrydigheid vir ŉ polisiekonstabel gewys wat bevestig het die inligting wat sy gegee het, insluitend die saaknommer, is verkeerd. “Sy het gesê die regte saaknommer is nog nie geregistreer nie, so sy moes ŉ tydelike saaknommer uitreik sodat die verdagte in die hof kon verskyn,” het die vrou verduidelik. Volgens haar het die konstabel vir haar gesê die 37-jarige man, wat haar kêrel was tot en met die mishandeling, sou die volgende dag op borgtog vrygelaat word. Sy sê die vroulike konstabel wou by haar weet hoekom sy só geslaan is. “Was jy dronk? Dis dalk hoekom jou gesig só geslaan is. Het die ou nie om verskoning gevra nie?” wou die konstabel by haar weet. Die vrou het ŉ teksboodskap vir die konstabel gewys waar die vermeende aanvaller om verskoning gevra het vir die aanranding. “Ten minste het hy om verskoning gevra,” het die konstabel glo gesê. Die vrou beweer sy kon ook nie beskermingsbevel onderteken nie. Sy was geskok om die man die volgende dag te sien toe hy verby haar werk geloop en ŉ bier gedrink het. “My aanvaller is my kêrel, maar nou is hy my eks, want ek wil hom nie hê ná dié aanval nie. Ek vrees vir my lewe nou dat hy op borgtog vrygelaat is.” Die kêrel het beken dat hy in hegtenis geneem is op aanklag dat hy die vrou aangerand het. Hy het in die hof verskyn en is vrygelaat op borgtog. Hy het beweer hy het net ŉ gemaklike verhouding met die vrou gehad, maar sy het “obsessief” begin optree en dat sy onder die indruk was dat hulle in ŉ vaste verhouding was. “Sy was nooit my meisie nie,” het die man gesê. “Ons het mekaar ontmoet en ons ding gedoen en nou is sy obsessief. Ek het haar nie geslaan nie. Sy het haarself teen die muur geslaan en nou sê sy vir almal op sosiale media ek het haar geslaan. Sy het my by die polisie aangemeld, maar dit is nie as ŉ saak van huishoudelike geweld geregistreer nie. Dit is as ŉ aanranding geklassifiseer. Ek sê nog steeds ek het haar nie geslaan nie. Sy is mal. Sy sal kry wat haar toekom. Sy het ŉ beskermingsbevel teen my bekom. Ek sal ook myself beskerm.” Die konstabel het nog nie reageer op boodskappe van die African News Agency wat op haar selfoon gelaat is nie.